ಗೋವುಗಳ ಪಾಲಿನ ಮೇವಿನಲ್ಲೂ ಶೇ.40 ಭಕ್ಷಣೆ: ಬಿಜೆಪಿ ವಿರುದ್ಧ ಕಾಂಗ್ರೆಸ್ ಆರೋಪ ಬೆಂಗಳೂರು: ಬಿಜೆಪಿ ಸರ್ಕಾರ ಮಾಡುತ್ತಿರುವುದು ಗೋರಕ್ಷಣೆ ಅಲ್ಲ, ಗೋವುಗಳ ಪಾಲಿನ ಮೇವಿನಲ್ಲೂ ಶೇ.40 ಭಕ್ಷಣೆ ಎಂದು ಕಾಂಗ್ರೆಸ್ ಆರೋಪಿಸಿದೆ. ಈ ಕುರಿತು ಟ್ವೀಟ್ ಮಾಡಿರುವ ಕಾಂಗ್ರೆಸ್, ಗೋಶಾಲೆಗಳಿಗೆ ಮೇವು ಪೂರೈಕೆದಾರರ ಹಣ ಬಿಡುಗಡೆಗೂ ಶೇ.40 ಕಮಿಷನ್ಗಾಗಿ ಪೀಡಿಸುವ ಕುರಿತು ಸರಬರಾಜುದಾರರು ಪ್ರಧಾನಿಗೆ ಪತ್ರ ಬರೆದಿದ್ದರು. ಪರಿಹಾರ ಮಾತ್ರ ಶೂನ್ಯ. ಗೋಮಾಳಗಳನ್ನಷ್ಟೇ ಅಲ್ಲ, ಗೋಮಾತೆಯ ಮೇವನ್ನೂ ಕಸಿಯುತ್ತಿದೆ ಎಂದು ಕಾಂಗ್ರೆಸ್ ಆಕ್ರೋಶ ವ್ಯಕ್ತಪಡಿಸಿದೆ. ಸಾರಿಗೆ ನೌಕರರಿಗೆ ಸಮರ್ಪಕ ಸಂಬಳವಿಲ್ಲ, ಬಸ್ಸುಗಳು ನಿರ್ವಹಣೆ ಇಲ್ಲದೆ ಗುಜರಿ ಸೇರುತ್ತಿವೆ. ಆದರೆ ಬಿಜೆಪಿ ಸರ್ಕಾರಕ್ಕೆ 40 ಕಮಿಷನ್ ಲೂಟಿಯತ್ತಲೇ ಚಿತ್ತ! 40 ಕಮಿಷನ್ ಆಸೆಗಾಗಿ ಗಟ್ಟಿಮುಟ್ಟಾದ ಕಟ್ಟಡ ಕೆಡವಿ ಹೊಸದಾಗಿ ನಿರ್ಮಿಸುವ ಅನಗತ್ಯ ಕೆಲಸವನ್ನು ನಿಲ್ಲಿಸಿ. ಆಸೆಗೆ ಮಿತಿ ಇರಲಿ ಸ್ವಾಮಿ ಎಂದು ಸಾರಿಗೆ ಸಚಿವ ಬಿ.ಶ್ರೀರಾಮುಲು ಅವರನ್ನು ಕಾಂಗ್ರೆಸ್ ಒತ್ತಾಯಿಸಿದೆ.